Mens de politiske partier på Christiansborg skændes om mængden af ressourcer til Dansk Told og Skatteforbund, har Liberal Alliance en billigere løsning på problemet: Legaliser hash.

- Vi mener dybest set, at man burde legalisere hash. Det er ikke her, man bør kontrollere mest, siger retsordfører for Liberal Alliance Simon Emil Ammitzbøll.

Partiet har endnu ikke taget konkret stilling til, hvordan salget skulle foregå, og om der skulle være begrænsninger i forhold til mængden, man kunne købe.

- I første omgang skulle apotekerne have adgang til at sælge det, hvorefter man kunne evaluere, om varen skulle blive lettere tilgængelig på markedet, siger retsordføreren.

Ved folketingsvalget i oktober 2011 lagde Simon Emil Ammitzbøll heller ikke skjul på, at en stemme på Liberal Alliance, var en stemme på fri hash.